Satakunnan ammattikorkeakoulun eräs vuoden 2013 opinnäytetyö käsittelee ”uutta maailmanjärjestystä” nojaamalla muun muassa Youtube-räppäri Jonttiin ja infosoturi Janus Putkoseen.

Satakunnan ammattikorkeakoulun opinnäytetyö nimeltä "Uudesta maailmanjärjestyksestä ja demokratiasta" nousi ensimmäiseksi esille Ylen uutisessa. TIMO MARTTILA / SKA

Satakunnan ammattikorkeakoulun kuvataiteen koulutusohjelman vuoden 2013 opinnäytetyössä ei ole yhtään lähdeviitettä. Vasta työn lopussa on ”lista tietoa jakavasta verkostosta ja vaihtoehtomediasta”.

Siinä on lueteltu muun muassa seuraavat tahot: ” Jontti, räppäri, joka tekee biisejä aiheesta youtubessa”, ” Alex Jones, infowars ja prison planet”, ”VERKKOMEDIA.org” ja infosoturi Janus Putkonen sekä ” Juri Lina, tehnyt kirjoja salaliitoista ja antaa paljon haastatteluita”.

Opinnäytetyö mainitsee muun muassa presidentti Sauli Niinistön useita kertoja. Heti opinnäytetyön toisen luvun alussa todetaan:

”Sauli Niinistöllä presidentin vaaleissa ”jäi levy päälle” ja useampaan otteeseen hän mainitsi, että kolmannen vuosituhannen alku tullaan tuntemaan uudesta maailmanjärjestyksestä.”

Viimeisessä luvussa opinnäytetyön tekijä päätyy johtopäätökseen:

”Sosiaalidemokraatit ja kokoomus käyttävät näitä tietämättömiä kansalaisia hyväksi, luodessaan uutta järjestystä ja yhtä maailman hallitusta. Mediaan uskotaan sinisin silmin ja tätä kanavaa pitkin suodatetaankin paljon epäinformaatiota. Demokratia tasapäistää meidät, turruttaa muurahaisyhteiskunnaksi, rikkaan eliitin alle ja siksi länsimaissa voidaan huonosti. Hallitusten tekemien päätösten takia järjestelmämme on hajoamassa ja juuri siksi voidaan sanoa, että ihmiset kärsivät systeemin takia. Siksi meillä on tapahtunut koulusurmat, Myyrmannin pommitus ja kaikki muut uudenlaisen ilmentymän omaavat veriteot.”

Iltalehti tavoitti opinnäytetyön tekijän puhelimitse, mutta hän ei halunnut kommentoida työtään.

”Syvästi järkyttynyt”

Satakunnan ammattikorkeakoulun toimitusjohtaja, rehtori Juha Kämäri kuuli opinnäytetyöstä ensimmäisen kerran viime viikolla, kun Yle oli ottanut yhteyttä korkeakouluun ja tiedustellut, miten tällainen työ oli päässyt läpi.

Kämäri pitää kuvataiteen koulutusohjelman opinnäytetyön julkaisua ”ikävänä” ja tuomitsee sen.

– Suoraan sanottuna olin syvästi järkyttynyt. Missään nimessä tämäntyyppinen opinnäytetyö ei ole millään tavalla eikä miltään osin hyväksyttävä, Kämäri korostaa.

– Opiskelijan suhteen ei voi tehdä jälkikäteen enää mitään, hänet on päästetty läpi. Mutta ohjaajia voimme ohjata toimimaan jatkossa oikein. Jonkinlaisiin toimiin on ryhdyttävä.

Mitä siis voidaan tehdä?

– Kuulemme nyt työn ohjaajia. He ovat työsopimussuhteessa. Työntekijöille täytyy antaa mahdollisuus korjata omaa toimintaansa.

Kämäri sanoo, että ei ole aiemmin kuullut vastaavanlaisista opinnäytetöistä. Työn maalaukset olivat esillä Rauman taidemuseossa vuonna 2013.

– Kirjallisen osion tulisi tukea varsinaista teoskokonaisuutta, mutta en ainakaan itse näe siinä minkäänlaista yhteyttä, Kamari kommentoi.

Millainen valvonta opinnäytetöissä on?

– Työssä on kaksi nimettyä ohjaajaa, jotka vastaavat sisällöllisesti siitä, että työ täyttää vähimmäisvaatimuksista ja antaa sen perusteella arvosanat. Toistaiseksi mitään komiteaa ei ole perustettu valvomaan kokonaisuuksia. Mutta on sellainenkin mahdollista, jos katsotaan tarpeelliseksi, Kämäri selvittää.

Asiasta kertoi ensimmäisenä Yle.